طاريفات ديال لولاية التانية د طرامپ

الطاريفات ديال لولاية التانية د طرامپ هوما طاريفات لي دار الرئيس د لميريكان دونالد طرامپ، باش يزيّر السياسة لحمائية ديال لميريكان. ف أبريل 2025، هاد النسبة طلعات من 2% ل 24 ف لموعدّال، لي كاتّعتابر أعلى نسبة من هادي قرن.

ترامپ صعّد ف لحرب التجارية بين لميريكان و الشينوا، ب الزيادة ديال الساس د الطاريف على لواردات ل 54% من 9 أبريل 2025. و بدا حرب تجارية معا كانادا و لمكسيك ملي فرض طاريف ديال 25% على أغلبية د السلاعي ديال كانادا و لمكسيك، ولايني تراجع من بعد و دار إستتناء مامحدّدش ف لوقت للسلاعي لي كيوافقو الشروط ديال لإتفاقية بين لميريكان، كانادا و لمكسيك. ترامپ ڭال بلي هاد السياسة كاتهدف باش تحمّل هاد لبلدان لمسؤولية ف الطرافيك ديال لاضروڭ و لهجرة اللاشرعية، و ف نفس لوقت تدعّم الصناعة لمحلية ف لميريكان. من بعد، فرض 25% ديال الطاريف على واردات د لألومينيوم، لفولاد، و لمنتوجات ديال الطوموبيلات من جميع لبلدان، و متوقع بلي لأجزاء ديال الطوموبيلات تا هوما غادي تّفرض عليهم نفس الطاريفة.

ف 2 أبريل 2025، لي ترامپ سمّاه "يوم التحرير"، صدر أمر تنفيدي ب فرض طاريفة على جميع لواردات للميريكان ب نسبة ديال 10% ف لمينيموم، ب إستتناءَات قلال. زيادة على هادشي، 57 دولة و كيان تفرضات عليهم طاريفة ديال 11 تال 50%. الطاريفة اللولة بدات ف 5 أبريل، و التانية كانت غادي تبدى ف 9 أبريل 2025، ولايني ترامپ قرّر باش يعلّقها ل مدة 90 يوم على جميع لبلدان ال57 من غير الشينوا.

لإعلان ديال إدارة ترامپ على هاد الطاريفات لي تسمّاو "طاريفات عكسية"، مصطلح لي كيتير الجدل، زيادة على طاريفات "إنتقامية" من عند لبلدان لخرين ضد لميريكان، أدّاو كراش ديال سوق التعاملات. على حساب الصيغة د لحساب ديال الطريفات لعكسية لي نشراتها لإدارة د ترامپ، لعجز التجاري كيتّعتابر شي حاجة سلبية و خاصو يتحيّد ب أي شكل. كانادا، الشينوا، و لإتحاد لؤروپي علنو طاريفات ديالهم ضد لمنتوجات د لميريكان، ف لوقت لي بلدان خرين بداو كيساومو باش يمنعو مطايفات تجارية إضافية. راه متوقع بلي هاد الطاريفات ديال ترامپ غادي يتسببو ف ركود قتيصادي.

 مصادر 

تصنيف:2025
تصنيف:الولايات المتاحدة د ميريكان
تصنيف:دونالد طرامپ